इसी बीच होशंगाबाद में ब्रजेश परसाई के प्रयासों से लघुकथा सम्मेलन आयोजित हुआ। इस सम्मेलन में लघुकथा की रचनात्मकता के संबंध में अनाहूत रूप से उठ खड़े हुए विवादों एवं मतभेदों पर चर्चा हुई। एक प्रमुख मुद्दा लघुकथा–लघुकहानी का भी रहा। चूंकि इस विवाद से जुड़े प्रमुख विचारक इस गोष्ठी में विद्य़मान थे अत: इस विषय पर घंटों खुलकर चर्चा हुई यह भी महसूस किया गया कि रचनाकार जिस ढंग से लिख रहे हैं, उनके रचना–कौशल को नकारा नहीं जाए, किसी को भी यह कहने का हक नहीं बनता कि लेखन के एक ही गुणधर्म को अपने आँचल में बांधे रखे। डॉ. पुणतांबेकर ने सहजता और सामान्य भाव से लघुकथा की रचनात्मक ईमानदारी को स्वीकारा तथा इस चिंता को महत्त्च दिया कि लघुकथा में व्यंग्य धर्म की प्रधानता उसके कथा–तत्त्व को लील सकती है तथा लघुकथा कथा–साहित्य का एक अंग होने से भटक सकती है। इस प्रश्न के उठने तथा समाप्त होने से किसी की महत्त्वाकांक्षी मंशा रही है, ऐसा मैं नही मानता। इस विवाद के समाप्त होने से यह जरूर हुआ कि लघुकथा खाँचों में बँटने से रुक गई और उन धनुर्धारियों को अपने बाण तरकश में रखने पड़े, जो लगे हाथ इस विवाद में पूरी ताकत के साथ कूद जाना चाहते थे।